Ret eo da gentañ soñjal er strivoù graet gant J. Rioù evit skrivañ en un doare  lennegel . Lâret e vez gant ar gelennerien Skol Veur en deus klasket tostaat ouzh ar brezhoneg Leon. Mes piv en doa bet klevet o leonegiñ gwechall, ma neo ket person Lotei diwar e gador dar sul ? Hag ar pezh en deus graet e Geotenn ar Werchez eo kinnig ur brezhoneg gant framm ar  galleg, ha gant un tamm mad eus ar sioù am eus meneget uhelloch evit ar brezhoneg beleg ( Tra ma eo reizh ha buhezeg yezh An Ti Satanazet ha Nomenoe-Oe ! ). War ar memes patrom e lakfen ivez, hanter-kant vloaz war-lerch, M. Madeg hag en deus kemeret alies frammoù a soñje deañ e oant frammoù leoneg rik ( Bro Leon über alles ! en e holl oberennoù), ha padal ne oant nemet frammoù latin rik : Miret aketus en ur girin e veze ( Gweltaz ) zo un droidigezh feal ger evit ger eus ur frazenn latin a chellfe bout : Contentum curater in gabata erat. Rakkar ma vez kavet gerioù disheñvel hervez ar rannyezhoù ( peur e Leon, pe da vare e Kerne, pegoulz ha pegourz e Treger ha Gwened, pe choazh divchar er Reter ha divesker er Gornaoueg ), ma vez kavet distagadurioù disheñvel, alese meur a shibbolet en daou du dur ster ( Paol laka kaol war an daol e Gwipavas, Pol laka kol war an dol e Plougastell, pif so marf ? e Plourivo ha piou zo maro ? e Pleuzal ) e chom unvan-kenañ framm ar brezhoneg hag e yezhadur.